### NN 69/2017 (14.7.2017.), Odluka o lokalnim porezima Općine Mljet

Općina Mljet

1651

Na temelju članka 20. stavak 1. Zakona o lokalnim porezima (»Narodne novine« broj 115/16) i članka 33. stavak 1. točka 21. Statuta Općine Mljet (»Službeni glasnik Općine Mljet« broj 1/13), Općinsko vijeće Općine Mljet na svojoj 2. sjednici održanoj 20. lipnja 2017. godine donijelo je sljedeću

ODLUKU

O LOKALNIM POREZIMA OPĆINE MLJET

I. OPĆA ODREDBA

Članak 1.

Ovom Odlukom o lokalnim porezima Općine Mljet (nastavno: Odluka) utvrđuju se vrste općinskih poreza, porezni obveznici, porezne osnovice, stope i visine poreza, te način obračuna i plaćanja općinskih poreza koji pripadaju Općini Mljet.

II. TEMELJNE ODREDBE

Članak 2.

Općini Mljet pripadaju sljedeći općinski porezi:

1. prirez porezu na dohodak;

2. porez na potrošnju;

3. porez na kuće za odmor

4. porez na korištenje javnih površina i

5. porez na nekretnine.

1. Prirez porezu na dohodak

Članak 3.

(1) Prirez porezu na dohodak plaćaju obveznici poreza na dohodak s područja Općine Mljet sukladno odredbama Zakona o lokalnim porezima, te sukladno zakonu i podzakonskom aktu kojima se uređuju porez na dohodak i ovoj Odluci.

(2) Prirez porezu na dohodak plaća se na porez na dohodak od nesamostalnog rada, porez na dohodak od samostalne djelatnosti, porez na dohodak od imovine i imovinskih prava, porez na dohodak od kapitala, porez na dohodak od osiguranja i porez na dohodak od drugog dohotka.

(3) Obveznik prireza poreza na dohodak iz stavka 1. ovog članka je fizička osoba koja je obveznik poreza na dohodak i ima prebivalište ili uobičajeno boravište na području Općine Mljet.

Članak 4.

Osnovica prireza porezu na dohodak je porez na dohodak utvrđen sukladno zakonu i podzakonskom aktu iz članka 3. stavak 1. ove Odluke.

Članak 5.

(1) Prirez porezu na dohodak plaća se po stopi od 10% (deset posto) na osnovicu iz članka 4. ove Odluke.

(2) Prirez porezu na dohodak prihod je Proračuna Općine Mljet.

(3) Prirez porezu na dohodak obračunava se i naplaćuje u postupku obračuna i naplate poreza na dohodak.

2. Porez na potrošnju

Članak 6.

Porez na potrošnju plaća se na potrošnju alkoholnih pića (vinjak, konjak, rakija i druga žestoka pića), prirodna vina, specijalna vina, piva i bezalkoholna pića u ugostiteljskim objektima na području Općine Mljet.

Članak 7.

Obveznik poreza na potrošnju iz članka 6. ove Odluke je pravna i fizička osoba koja pruža ugostiteljske usluge na području Općine Mljet.

Članak 8.

Osnovica poreza na potrošnju iz članka 6. ove Odluke je prodajna cijena pića po kojoj se piće prodaje u ugostiteljskom objektu, a u koju nije uključen porez na dodanu vrijednost.

Članak 9.

(1) Porez na potrošnju plaća se po stopi 3% (tri posto).

(2) Porez na potrošnju prihod je Proračuna Općine Mljet.

Članak 10.

(1) Utvrđenu obvezu poreza na potrošnju porezni obveznik dužan je platiti do posljednjeg dana tekućeg mjeseca za prethodni mjesec.

(2) Obveznik poreza na potrošnju dužan je podnijeti mjesečni izvještaj o obračunatom i uplaćenom porezu na potrošnju na propisanom obrascu do 20-og tekućeg mjeseca za prethodni mjesec.

(3) Obveznik poreza na potrošnju dužan je u svom knjigovodstvu osigurati sve relevantne podatke potrebne za utvrđivanje i plaćanje poreza na potrošnju.

(4) Poslove u vezi s utvrđivanjem i naplatom poreza na potrošnju za Općinu Mljet obavlja nadležna ispostava Porezne uprave.

3. Porez na kuće za odmor

Članak 11.

(1) Kuća za odmor je svaka zgrada ili dio zgrade ili stan koji se koriste povremeno ili sezonski.

(2) Kućom za odmor u smislu prethodnog stavka ne smatraju se gospodarske zgrade koje služe za smještaj poljoprivrednih strojeva, oruđa i drugog pribora.

(3) Kućom za odmor u smislu stavka 1. ovog članka ne smatra se zgrada ili dio zgrade ili stan koji se zbog starosti i trošnosti ili zbog drugih razloga (prirodne nepogode i slično) ne može koristiti.

Članak 12.

Obveznik plaćanja poreza na kuću za odmor je pravna ili fizička osoba koja je vlasnik kuće za odmor na području Općine Mljet.

Članak 13.

U postupku dokazivanja statusa kuće za odmor u smislu odredbe članka 11. stavak 1. ove Odluke, osim prebivališta iskazanog u osobnoj iskaznici, uzimat će se u obzir i sljedeće relevantne okolnosti: mjesto i visina naknade troška električne energije, vode i telefona, mjesto prijema poštanskih pošiljki, mjesto obavljanja posla u radnom odnosu, status izabranog liječnika, mjesto podnošenja porezne prijave, izjave svjedoka i svi drugi raspoloživi podaci.

Članak 14.

(1) Porez na kuće za odmor plaća se godišnje u iznosu od 15,00 kn (petnaest kuna) po jednom četvornom metru korisne površine kuće za odmor na cijelom području Općine Mljet.

(2) Porez na kuće za odmor stečene nasljedstvom ukoliko su starije od 50 godina plaća se u visini od 5,00 kn (pet kuna) po jednom četvornom metru korisne površine kuće za odmor na cijelom području Općine Mljet.

(3) Porez na kuće za odmor je prihod Proračuna Općine Mljet.

Članak 15.

(1) Porez na kuće za odmor plaća se u roku 15 (petnaest) dana od dana dostave rješenja o utvrđivanju tog poreza.

(2) Obveznik poreza na kuću za odmor dužan je nadležnoj ispostavi Porezne uprave dostaviti podatke o kući za odmor koji se odnose na mjesto gdje se objekt nalazi, korisnu površinu objekta i podatke o poreznom obvezniku, sve najkasnije do 31. ožujka tekuće godine za koju se utvrđuje porez na kuću za odmor.

Članak 16.

Poslove utvrđivanja i naplate poreza na kuće za odmor obavlja nadležna ispostava Porezne uprave.

4. Porez na korištenje javnih površina

Članak 17.

Javnom površinom smatraju se površine javne namjene, odnosno površine čije je korištenje namijenjeno svima i pod jednakim uvjetima, sukladno važećim propisima o prostornom uređenju, i to primjerice: javne ceste, biciklističke staze, pješačke staze i prolazi, trgovi, tržnice, igrališta, parkirališta, groblja, parkovne i zelene površine u naselju, sportsko-rekreacijske površine i slično.

Članak 18.

(1) Obveznik plaćanja poreza na korištenje javnih površina je pravna ili fizička osoba koja na području Općine Mljet na javnoj površini iz članka 17. ove Odluke obavlja gospodarsku djelatnost temeljem i sukladno odobrenju i rješenju Jedinstvenog upravnog odjela Općine Mljet (nastavno: Upravni odjel).

(2) Obveznici plaćanja poreza na korištenje javnih površina nisu subjekti iz humanitarne, kulturne, sportske, prosvjetno-edukativne i zdravstvene oblasti, bilo da javne površine koriste za obavljanje svoje registrirane djelatnosti ili gospodarske djelatnosti kompatibilne s registriranom djelatnošću.

(3) Porez na korištenje javnih površina ne plaća se kad se javne površine koriste u interesu promocije Općine Mljet.

Članak 19.

(1) Osnovica za obračun i naplatu poreza na korištenje javnih površina je aktom iz članka 18. stavak 1. ove Odluke utvrđena naknada za korištenje javnih površina.

(2) Visina poreza na korištenje javnih površina utvrđuje se u visini od 15,00% (petnaest posto) na osnovicu iz prethodnog stavka.

Članak 20.

(1) Obveza poreza na korištenje javnih površina utvrđuje se aktom iz članka 18. stavak 1. ove Odluke.

(2) Obveza plaćanja poreza na korištenje javnih površina dospijeva u rokovima dospijeća plaćanja naknade iz članka 19. stavak 1. ove Odluke.

Članak 21.

(1) Obračun i naplatu poreza na korištenje javnih površina vrši Upravni odjel.

(2) Porez na korištenje javnih površina prihod je Proračuna Općine Mljet.

5. Porez na nekretnine

Članak 22.

(1) Posebnom, naknadnom odlukom Općinskog vijeća Općine Mljet detaljno će se urediti sva pitanja obračuna i naplate poreza na nekretnine.

(2) Odluka iz prethodnog stavka donijet će se do 30. studenoga 2017. godine.

III. PRIJELAZNE I ZAVRŠNE ODREDBE

Članak 23.

(1) Općina Mljet poslove utvrđivanja, evidentiranja, nadzora, naplate i ovrhe radi naplate općinskih poreza propisanih ovom Odlukom, osim poreza na korištenje javnih površina, u cijelosti prenosi na nadležnu ispostavu Porezne uprave.

(2) Ispostavi Porezne uprave za obavljanje poslova iz prethodnog stavka pripada naknada u iznosu od 5% (pet posto) ukupno naplaćenih poreznih prihoda.

(3) Ovlašćuje se nadležna organizacija platnog prometa zadužena za naplatu javnih prihoda (Financijska agencija – FINA) da naknadu iz prethodnog stavka obračuna i uplati u Državni proračun i to do zadnjeg dana tekućeg mjeseca za prethodni mjesec.

Članak 24.

Postupci utvrđivanja poreza na kuće za odmor započeti po odredbama Zakona o lokalnim porezima i ovoj Odluci, a koji nisu dovršeni do 01. siječnja 2018. godine dovršit će se po odredbama navedenog Zakona i odredbama ove Odluke.

Članak 25.

Odredbe članaka 11. – 16. ove Odluke prestaju važiti 01. siječnja 2018. godine.

Članak 26.

Kaznene i prekršajne odredbe, te odredbe o zastari, obnovi postupka i žalbenom postupku propisane Zakonom o porezu na dohodak i Zakonom o lokalnim porezima jednako se primjenjuju i za poreze propisane ovom Odlukom.

Članak 27.

Danom stupanja na snagu ove Odluke prestaje važiti Odluka o općinskim porezima na području Općine Mljet (»Službeni glasnik Općine Mljet« broj 2/07 i »Narodne novine« broj 60/07).

Članak 28.

Ova Odluka stupa na snagu osmoga dana od dana objave u »Službenom glasniku Općine Mljet«, osim odredbi o prirezu porezu na dohodak koje stupaju na snagu prvoga dana u mjesecu nakon objave u »Narodnim novinama«.

Klasa: 410-01/01-17-01/03

Urbroj: 2117-03/01-17-LD-02

Babino Polje, 20. lipnja 2017.

Predsjednik
 Općinskog vijeća
 Pero Bašica, dipl. ing., v. r.